البيمارستان المنصورى او المارستان ، كلمة بيمارستان كلمه فارسيه مركبه من " بيمار " يعنى عيا و " ستان " يعنى مكان و بيتسمى بالتركى " خسته خانه " يعنى مكان العيانين. البيمارستان المنصورى فى القاهره كان من مفاخر العصر المملوكى ، كان مستشفى و مدرسه لتدريس الطب. اعتنى بعلاج كل الامراض و كان فيه دكاتره و جراحين و مجبرين و فصادين و دكاترة علاج طبيعى ، و كان ليه عيادات خارجيه و فروع لمعالجة الامراض النفسيه ( لغاية النهارده بيسمى المصريين مستشفى الامراض العقليه مارستان او تحريفها مورستان ) ، و فروع للعنايه بالعجايز و الايتام. البيمارستان المنصورى اللى بناه السلطان المنصور قلاوون فى القاهرة كان من اشهرها. كان بيشرف على البيمارستان المنصورى و بيديره امير مرتبته عاليه من كبار امرا مصر. البيمارستان المنصورى كان فيه قسم لعلاج الرجاله و قسم لعلاج الستات ، و كان فيه تمارجيه و ممرضين و سراير عليها مراتب و مخدات و ملايات و لحفه ، و كان فيه اقسام متخصصه ، زى قسم للحميات ، و قسم للامراض المعويه ، و قسم لأمراض العيون ، و قسم للمصابين فى الحوادث و غيرها، و كان فيه معامل لتركيب الأدويه و الأمصال و المراهم ، و اماكن للدراسه بيلقى فيها الاطباء محاضرات على طلبة الطب.